ມາເບິ່ງ ພາຍໃນໂຮງໝໍສັດສຳລັບອູດ ທີ່ໃຫຍ່ສຸດໃນໂລກ ຢູ່ປະເທດ ຊາອຸດີອາຣາເບຍ
ໂຮງໝໍສັດ Salam ມີເນື້ອທີ່ກວມເອົາທັງໝົດ 70 ພັນຕາລາງແມັດ ແລະສາມາດຮັບເອົາອູດໄດ້ ຫຼາຍເຖິງ 4 ພັນໂຕ ໃນເວລາດຽວກັນ.
ບັນດາເຈົ້າໜ້າທີ່ໃນຊາອຸດີອາຣາເບຍ ກຳລັງສະເຫຼີມສະຫຼອງ ການເປີດໂຮງໝໍສຳລັບພວກອູດທີ່ໃຫຍ່ທີ່ສຸດຂອງໂລກ ໂຮງໝໍນີ້ໃຊ້ເງິນຫຼາຍສິບລ້ານໂດລາ ເພື່ອກໍ່ສ້າງສະຖານທີ່ ທີ່ສະໜອງການຮັກສາເບິ່ງແຍງສຸຂະພາບ ຈາກການຖ່າຍພາບເອັກສ໌ເຣຂັ້ນພື້ນຖານໃຫ້ພວກອູດ ແລະໃນຂະນະທີ່ ນັກຂ່າວວີໂອເອ ອາຣາຊ ອາຣາບາຊາດີ ລາຍງານວ່າ ສະຖານທີ່ໃໝ່ແຫ່ງນີ້ ຊ່ອຍປະຢັດເວລາຫຼາຍມື້ ໃນການເດີນທາງສຳລັບພວກເຈົ້າຂອງອູດໄດ້ ຊຶ່ງໄຊຈະເລີນສຸກ ຈະນຳລາຍລະອຽດມາສະເໜີທ່ານ ໃນອັນດັບຕໍ່ໄປ ພວກເຈົ້າຂອງອູດ ໃນຊາອຸດີອາຣາເບຍ ແມ່ນຍິນດີຫຼາຍ ສຳລັບໂຮງໝໍສັດ Salam ແຫ່ງໃໝ່ນີ້ ພໍ່ຄ້າອູດ ທ່ານອັບດູລາຊິສ ອາລ-ຊາລູມ ກ່າວເປັນພາສາອາຣັບວ່າ “ໂຮງໝໍອູດ ແມ່ນເປັນພອນຈາກພະເຈົ້າ ພວກເຮົາສັບສົນຫຍຸ້ງຍາກຫຼາຍທີ່ບໍ່ມີໂຮງໝໍສັດຢູ່ທີ່ນີ້ ແລະຕ້ອງໄດ້ເດີນທາງຫຼາຍຊົ່ວໂມງ ແຕ່ໂຮງໝໍສັດ ຊາລາມ ແມ່ນໃຫ້ບໍລິການດີແທ້ໆເລີຍ ມັນກວ້າງໃຫຍ່ຫຼາຍ ແລະດຽວນີ້ ພວກເຮົາກໍບໍ່ຄ່ອຍມີບັນຫາ ຍ້ອນວ່າມັນຢູ່ໃກ້ພວກເຮົາ ” ໂຮງໝໍສັດແຫ່ງນີ້ ໄດ້ເປີດໃນເມືອງບູເຣດາ ໃນເດືອນກໍລະກົດ ເມືອງບູເຣດາ ເປັນເມືອງເອກ ຂອງຂົງເຂດຄາສຊິມ ທາງພາກເໜືອຕອນກາງ ຂອງປະເທດບ່ອນທີ່ມີຕະຫຼາດຄ້າຂາຍອູດ ໃຫຍ່ທີ່ສຸດຂອງໂລກ ກ່ອນໜ້າຈະມີໂຮງໝໍສັດ ຊາລາມ ພໍ່ຄ້າອູດ ທ່ານອັບດູລາຊິສ ອາລ-ຊາລູມ ກ່າວວ່າ ເພິ່ນໄດ້ໃຊ້ເວລາເດີນທາງເກືອບ 700 ກິໂລແມັດ ເພື່ອໄປຫາໝໍປົວສັດ ໃຫ້ເບິ່ງແຍງພວກອູດຂອງເພິ່ນ ສ່ວນເຈົ້າຂອງອູດອີກທ່ານນຶ່ງ ຄືທ່ານໂອແມຣ ອາລ-ກາທານີ ແມ່ນເພິ່ງພໍໃຈນຳຄຸນນະພາບ ຂອງການດູແລຢູ່ສະຖານທີ່ແຫ່ງໃໝ່ດັ່ງກ່າວ ທ່ານໂອແມຣ ອາລ-ກາທານີ ກ່າວເປັນພາສາອາຣັບ ວ່າ “ຂອບໃຈພະເຈົ້າ ພວກເຮົາຮູ້ສຶກໂລ່ງໃຈ ພວກເຮົາສາມາດຫາຢາປົວຊະນິດອື່ນໆໃຫ້ອູດໄດ້ ຢູ່ທີ່ແຫ່ງນີ້…… ຂ້າພະເຈົ້າໄດ້ພົບເຫັນຢາປົວໃຫ້ອູດທັງຫຼາຍຂອງຂ້າພະເຈົ້າ ຢູ່ທີ່ນີ້ ທີ່ຂ້າພະເຈົ້າບໍ່ສາມາດຊອກຫາໄດ້ຢູ່ແຫ່ງອື່ນໃດ ” ພະນັກງານປະຈຳແຫ່ງນີ້ ຍັງໄດ້ທຳການຖ່າຍພາບເອັກສ໌ເຣ ແລະທຳການສະ ແກນລະບົບ CT ນຳດ້ວຍ ຜູ້ບໍລະຫານໂຮງໝໍສັດ Salam ທ່ານຟາຮາດ ອາລ-ຟາຮາດ ກ່າວວ່າ ໂຄງການນີ້ ເປັນຜົນມາຈາກການລົງທຶນມູນຄ່າ 36 5 ລ້ານໂດລາ ທ່ານຟາຮາດ ອາລ-ຟາຮາດ ກ່າວເປັນພາສາອາຣາຣັບວ່າ “ມັນເກີດຂຶ້ນໄດ້ ກໍຍ້ອນຄວາມສຳຄັນຂອງອູດ ທີ່ເປັນສິ່ງມີຄຸນຄ່າສຳລັບພວກເຮົາ ແລະຕໍ່ບັນດາພໍ່ເຖົ້າຂອງພວກເຮົາ ແລະມັນບໍ່ໄດ້ຮັບການພັດທະນາເທົ່າທຽມກັນໃນດ້ານການ ປິ່ນປົວສັດ ແລະການຄົ້ນຄວ້າ ເປົ້າໝາຍຂອງພວກເຮົາ ແມ່ນເພື່ອເຜີຍແຜ່ຈິດສຳນຶກ ກ່ຽວກັບຄວາມສຳຄັນຂອງສັດສາວາສິ່ງຕໍ່ພວກເຮົາ ” ໂຮງໝໍສັດ Salam ມີເນື້ອທີ່ກວມເອົາທັງໝົດ 70 ພັນຕາລາງແມັດ ແລະສາ ມາດຮັບເອົາອູດໄດ້ ຫຼາຍເຖິງ 4 ພັນໂຕ ໃນເວລາດຽວກັນ (Abdulaziz Al-Saloom, Camel Trader (ARABIC)) (Omair Al-Qahtani, Camel Owner (ARABIC)) (Fahad Al-Fahad, CEO, Salam Veterinary Hospital (ARABIC))